**Formandens og GLs beretning 2020.**

D. 12. marts 2020 blev landet, og dermed også spejderaktiviteterne, lukket ned grundet Corona. Minispejderne fik lavet lidt hjemmespejd indtil vi måtte mødes igen i juni måned.

Grundet Corona blev der heller ikke afholdt spejderlejre i foråret, ligeledes fik vi heller ikke afholdt Sankt Georgs dag og Sankt Hans.

Vores trop skulle have været på vandretur i Schweiz, men den blev ligeledes aflyst grundet Corona. I stedet blev der planlagt en fælles spejderlejrtur i kano på Susåen. Vores trop og junior tog afsted om onsdagen og om torsdagen stødte vores minispejdere til og havde et par super dejlige dage sammen på vandet.

Efter sommerferien var Corona her stadig, så det satte stadig begrænsninger. Vores spejderledere, som har klaret det rigtig godt, nytænkte hvordan vi er spejdere hos os, ud fra de gældende Corona restriktioner. Det gik rigtig godt.

I slutningen af august blev den årlige aktivitetsdag i samarbejde med Nørre Vedby forum afholdt, hvilket har gjort at vores mini spejder gruppe er blevet så stor at vi har kunne dele den i en pige og drenge gruppe.

Coronaen gjorde også at vi blev landskendt – i hvert fald for en stund – vi blev kontaktet af Danmarks Radio for at høre om vi ikke ville være med i ”Danmark synger sammen hver for sig” og hvem syntes ikke det kunne være hyggeligt. Fredagen før efterårsferien troppede en DR bil op ved hytten for at optage os rundt om bålet under liveudsendelsen. Her deltog troppen, junior og mini.

Vores årlige juleafslutning med spejdere og forældre, blev afholdt uden forældre, men stadig traditionen tro med risengrød og spejder småkager og konfekt og sang med afstand.

Lige efter blev landet lukket ned igen og måtte desværre aflyse vores nytårskur i Gyldenbjerg kirke.

Mikro og minilederne sørgede for hjemmespejd til de spejdere der havde lyst og vi havde en superfed virtuel tænkedag hvor lederne sendte live fra spejderhytten.

I marts var vi heldige at kunne starte spejder op igen, fordi vi er en forening med udendørsaktiviteter. Hytten er lukket for aktiviteter, toilettet er så vidt muligt lukket, hvilket betød at det i starten blev en sport for vores minipiger at besørge i skoven. Og selvfølgelig rydde alt op efter sig… rigtige spejderpiger😊. Alt foregår udendørs. Alle afdelinger var, og er fortsat i hvert vores område på vores spejderplads. Det er blevet hverdag med sprit og vådservietter, ingen udlån af krus, og ude i at slags vejr, men alle klarer det superflot.

I korpsregi har stort set al spejderaktivitet på tværs af grupperne været indstillet efter første nedlukning. Alle kurser for både spejdere og ledere blev aflyst. Til gengæld kom der gang i virtuelle møder. Korpset har endda lavet virtuelle kurser, man kan tage hjemme fra sofaen, når det passer ind. Vi har hos spejderne oplevet den samme følelse af at være i en boble, som alle andre steder i samfundet, ikke mange ønskede at deltage i hjemmespejd. Her i starten af 2021 begyndte lederne at mødes virtuelt, for at hold vores lederfællesskab ved lige. Det var rigtig givende. I det hele taget har det, på trods af nedlukninger, været året hvor vi har tænkt noget anderledes ud af boksen. Vi har også mærket hvordan folk er begyndt at få øjnene mere op for naturen, hvilket har betydet en øget tilgang til især miniafdelingen. Så vi håber ikke at Marianne, selv med sine 70 år, siger stop før vi finder hendes afløser som minileder.

Det var også året hvor det der svarer til en hel patrulje i troppen stoppede, efter første Corona nedlukning. Det betød at vi måtte sige farvel til vores spejderleder Michael Clausen. Et stort tab på mange områder. Tak til Michael for alle de timer og alt det hjerteblod der er lagt hos Storstrøm Spejderne. Til gengæld kunne vi byde Stig Hansen velkommen hos minispejderne. Heldigt at vi igen fik en mandlig leder, dem vil vi gerne have flere af.

Det var også året hvor vi har haft rigtig meget glæde af vores ”gamle spejderledere” uden dem var der ingen spejdergruppe – så stor tak til jer. Stor tak til alle vores spejderledere, der hver tirsdag står i regn, røg og damp for at give vores spejdere en god spejdertid, og selv være en del af det fantastiske fællesskab.

Alt i alt et positivt år med håb og optimisme hos Storstrøm Spejderne på trods af mange måneder uden spejder.